b'\n_START_ARTICLE_\nFS Primauguet (1924)\n_START_SECTION_\nPalvelus\n_START_PARAGRAPH_\nPrimauguet l\xc3\xa4hti Brestist\xc3\xa4 20. huhtikuuta 1927 heti valmistuttuaan maailmanymp\xc3\xa4ripurjehdukselle, jolta se palasi 20. joulukuuta. Alus oli t\xc3\xa4m\xc3\xa4n j\xc3\xa4lkeen vuosittain muutaman kuukauden koulutuspurjehduksilla, kunnes se 15. huhtikuuta 1932 siirrettiin Kaukoit\xc3\xa4\xc3\xa4n. Alus palasi 10. tammikuuta 1936 Ranskaan, miss\xc3\xa4 se siirrettiin telakalle. Alus palasi palvelukseen koeajojen p\xc3\xa4\xc3\xa4tytty\xc3\xa4 syyskuussa 1937 ja se aloitti toisen matkansa Kauko-it\xc3\xa4\xc3\xa4n. Se saapui  21. marraskuussa Saigoniin, joka toimi sen kotisatamana, kunnes Suffren vapautti aluksen teht\xc3\xa4v\xc3\xa4st\xc3\xa4\xc3\xa4n toisen maailmansodan kynnyksell\xc3\xa4._NEWLINE_Toisen maailmansodan ensi kuukaudet alus partioi Atlantilla, suojasi saattueita ja etsi Kanarian saarten vesilt\xc3\xa4 saksalaisia saarronmurtajia. Alus l\xc3\xa4hti 1. huhtikuuta 1940 L\xc3\xa4nsi-Intian saaristoon Fort-de-Franceen vapauttaakseen Jeanne d\xe2\x80\x99Arcin. Se palveli Hollannin L\xc3\xa4nsi-Intian vesill\xc3\xa4 tarkastaen kohtaamiaan kauppa-aluksia, joita kertyi huhtikuun kuluessa kaikkiaan noin kaksikymment\xc3\xa4. Alus vapautti 6. toukokuuta Aruban edustalla HMS Dundeen, ja Alankomaiden antauduttua alus laski joukkoja maihin suojaamaan \xc3\xb6ljyl\xc3\xa4hteit\xc3\xa4. Alus palasi Ranskan antauduttua 12. kes\xc3\xa4kuuta Dakariin._NEWLINE_Primauguet liittyi Vichyn Ranskan laivastoon, ja se kuljetti osan Ranskan kultavarannoista Afrikkaan. Kun Britannian kuninkaallinen laivasto hy\xc3\xb6kk\xc3\xa4si hein\xc3\xa4kuussa Mers El K\xc3\xa9biriin pyrkimyksen\xc3\xa4\xc3\xa4n tuhota Ranskan laivasto, alus oli Dakarissa. Alus suojasi tankkeria, jonka oli tarkoitus tukea kolmea La Galissoinniere -luokan risteilij\xc3\xa4\xc3\xa4. Osaston teht\xc3\xa4v\xc3\xa4n\xc3\xa4 oli est\xc3\xa4\xc3\xa4 Vapaan Ranskan joukkjen toiminta Ranskan p\xc3\xa4iv\xc3\xa4ntasaajan Afrikassa. Britannian kuninkaallisen laivaston risteilij\xc3\xa4t HMS Cornwall ja HMS Delhi pys\xc3\xa4yttiv\xc3\xa4t kuitenkin osaston Benininlahdella. Neuvottelujen j\xc3\xa4lkeen osaston komentaja amiraali Bourague m\xc3\xa4\xc3\xa4r\xc3\xa4si Primauguet\xe2\x80\x99n palaamaan Casablancaan, jonne osasto seuraisi._NEWLINE_Alus oli 8. marraskuuta 1942 Casablancassa huollettavana, kun se joutui Yhdysvaltain laivaston taistelulaivan USS Massachusettsin tulittamaksi. Alus vastasi tuloksettomasti tuleen. Alus vaurioitui pahoin, ja 45 miest\xc3\xa4 sai surmansa ja yli 200 haavoittui. Alus paloi l\xc3\xa4pi y\xc3\xb6n, ja se jouduttiin ajamaan rantaan uppoamisen est\xc3\xa4miseksi. Aluksen hylky j\xc3\xa4tettiin paikalleen, kun se todettiin t\xc3\xa4ysin tuhoutuneeksi.'